Consuetudo laudabilis ecclesie Autiss. a suo principio habuit, ut omnia et singulorum episcoporum gesta litteris commendarentur ad memoriam perpetuam, ut delectationem legentibus et audientibus darent eorum virtutes et merita, exemplisque eorum incitarentur posteri eorumdem pontificum successores. Quia vero aliqui simpliciter in Deo contemplative, aliqui vero active, et aliqui utroque modo vitam duxerunt in humanis, visum fuit sub brevi compendio de factis notabilibus eorumdem per quemdam epilogum recitare veritatem. Quique plenius de ipsis voluerit perscrutari, ad librum originalem dictorum gestorum pontificum habere poterit recursum, latius de fonte quam de ejus rivulo bibiturus. Sanctus Peregrinus primus presul proprio sanguine fundavit ecclesiam primam Autissiodori, etc.